Danske pensionskasser, investeringsfonde og storkommuner har økonomiske interesser for mere end tre milliarder kroner.

Det viser en ny undersøgelse, foretaget af den danske NGO Danwatch, der har fundet danske interesser i 34 firmaer, som er involveret i byggeri eller drift af de illegale israelske bosættelser på Vestbredden og i den palæstinensiske del af Jerusalem.

Flere af Folketingets partier har kaldt erhvervsminister Brian Mikkelsen (K) og udenrigsminister Anders Samuelsen (LA) i salen næste onsdag for at redegøre for, hvordan de danske investeringer harmonerer med Danmarks officielle støtte til en tostatsløsning.

De israelske bosættelser, der tæller mere end 650.000 indbyggere, er ulovlige ifølge folkeretten, fordi de er bygget på besat område. Bosættelserne betragtes af såvel FN, som EU og USA, som den største forhindring for fred mellem Israel og palæstinenserne. Så sent som den 23. december sidste år vedtog FN’s Sikkerhedsråd en resolution, der fastslår, at bosættelserne er ulovlige ifølge international ret.

Uklare retningslinjer

Danwatch har undersøgt, hvilke firmaer de største danske pensionskasser, investeringsselskaber og kommuner investerer i, og givet dem anledning til at forklare, hvorfor de har investeret i firmaer, der er aktive i de besatte områder. Flere af de danske fonde forsvarer sig med, at de gældende retningslinjer er meget uklare.

Og det er flere af Folketingets partier faktisk enige i.

»Det er da oplagt, at retningslinjerne skal være klare. Det må da være noget, alle kan være enige om,« siger tidligere udenrigsminister Martin Lidegaard (R), der er en af de politikere, der har indkaldt de ansvarlige ministre til næste uges forespørgselsdebat. Derudover mener Lidegaard, at EU’s retningslinjer også trænger til en opstramning.

»Det ville være et meget vigtigt signal til Israel, hvis EU f.eks. kunne blive enige om at forbyde samhandel med den håndfuld israelske firmaer, der henter hovedparten af deres indtægt i de besatte områder,« siger han. Et decideret forbud mod at handle med eller investere i firmaer, der har aktiviteter på Vestbredden og det besatte Østjerusalem, tror han ikke er realistisk. Hverken i EU eller Danmark.

»Hvis det forbud skal virke, skal det vedtages i EU, men der må vi være realistiske og satse på et delvist forbud, som under alle omstændigheder vil have stor effekt i Israel.«

Det siger reglerne Den danske regering og 17 andre EU-lande advarer mod finansielle og økonomiske aktiviteter, der støtter de ulovlige israelske bosættelser. »Finansielle transaktioner, investeringer, køb, udbud samt andre økonomiske aktiviteter (herunder inden for serviceydelser, f.eks. turisme) i israelske bosættelser, eller som er til gavn for de israelske bosættelser, er forbundet med juridiske og økonomiske risici i kraft af, at de israelske bosættelser i henhold til folkeretten er opført på besat jord og ikke er anerkendt som en retmæssig del af Israels territorium,« hedder det i Udenrigsministeriets erklæring fra 2014, der samtidig klart advarer danske virksomheder: »Man bør ligeledes være opmærksom på mulige overtrædelser af den humanitære folkeret og menneskerettighederne.« Kilde: www.danwatch.dk

Ønsker forbud

Både Socialdemokratiet, SF, Enhedslisten og Alternativet bakker op om næste uges forespørgsel, og de tre partier længst til venstre håber, at en revision af de danske retningslinjer kommer så tæt på et forbud som overhovedet muligt.

»Det harmonerer meget dårligt med Danmarks officielle politik, at vi med den ene hånd presser på for at fremme en tostatsløsning og med den anden hånd lader danske fonde og kommuner investere i de israelske bosættelser, som alle parter udmærket ved, er den største forhindring for netop en tostatsløsning,« siger SF’s udenrigsordfører og tidligere udenrigsminister Holger K. Nielsen. Det er Alternativets ordfører Rasmus Nordqvist helt enig i.

»Danmark skal overholde international ret, som siger, at bosættelserne er ulovlige. Derfor kan vi ikke tillade danske firmaer at investere i dem. Der skal stå tydeligt i de danske retningslinjer, at det er forbudt at investere eller drive forretning i de besatte områder,« siger han. »De danske virksomheder skal have at vide, at de skal skelne mellem Israel og de besatte områder.«

Skidt for freden

Det har ikke været muligt at få en kommentar fra regeringens udenrigsordførere, men udenrigsminister Anders Samuelsen (LA) siger i et mailsvar til Danwatch, at de danske investeringer ikke gavner freden.

»Engagementer, der gavner bosættelserne, styrker ikke de internationale bestræbelser på at fremme en to-statsløsning,« skriver han.

Et forbud har regeringen dog ikke tænkt sig at indføre.

»Regeringen har ikke aktuelle planer om at ændre linjen om at fraråde engagementer eller aktiviteter, der finder sted i eller som er rettet mod at begunstige bosættelserne. Det vil derfor som hidtil være op til virksomhederne og andre selv at afgøre, om man vil følge regeringens råd,« siger udenrigsministeren.

»Et bredt flertal i Folketinget står bag en mangeårig politik om, at Israel må indstille sin bosættelsespolitik, og at israelske bosættelser ikke gennem aftaler mellem Israel og EU eller danske offentlige eller private engagementer får legitimeret deres eksistens eller forbedrede økonomiske muligheder.«